Norges Quizforbund

Norges Quizforbund (NQF) er høyeste organ for organisert quizsport i Norge. Dagens vedtekter for forbundet ble første gang vedtatt på ekstraordinær generalforsamling 31. januar 2007 med senere endringer. Forbundet arrangerer NM i quiz hvert år og legger til rette for deltakelse i VM i quiz. Forbundet sender landslag til EM i quiz og quiz-OL.
Tore Dahl tok i 2004 initiativ til å opprette quizforbundet sammen med Christian Flermoe og Mats Bergstrøm, og var konstituert president det første året. Deretter var Ole Martin Halck  forbundets president i forbundets seks første år frem til 2011. I perioden 2011–2015 var Ingrid Sande Larsen president. Fra 2015 til 2016 var Knut Heggland president. I 2016 tok Jon Inge Kolden over.
Forbundet er tilsluttet det internasjonalet quizforbundet International Quizzing Association (IQA).
NQF har ca. 400 medlemmer.

Trippelvinnere i senior og dobbelvinnere i junior

Tre ganger har det skjedd at samme person har gått av med seieren i både individuelt, par og lag. I 2009 tok Trine Aalborg storeslem (i par med Lasse Midttun og i lag med «I dårligste laget»). Stig Sanner gjorde det samme i 2013 (i par med Harald Aastorp og i lag med «Tryggve Grans skiskole»). I 2014 var det Thomas Kolåsæter sin tur til å gjennomføre bragden (i par med Lars Heggland og i lag med «El Diablo en el Ojo»). Kolåsæter gjorde det samme i 2017 (også denne gangen i par med Lars Heggland og i lag med "El Diablo en el Ojo"). 
I juniorklassen blir det tilsvarende dobbelvinnere, fordi lagkonkurransen er uavhengig av alder. 2014, 2015, 2017 og 2018 vant David Tørre Asprusten begge øvelsene; i 2014 på juniorlag med Per Kristian Husøy, i 2015 med Sondre Mæland, Reid Arne Teigen og Thor Håkon Lindstad, i 2017 med Fredrik Methi, Reid Arne Teigen og Thor Håkon Lindstad og i 2018 med John Halvor Rykkelid.

Temaquiz-NM

I 2011 ble det for første gang avholdt to temaquiz-NM: NM i sportsquiz og NM i musikkquiz. Begge disse mesterskapene hadde én øvelse som var lag på 5 personer.

Norge i Europamesterskapet i quiz

I internasjonal quizsport rager Europamesterskapet på mange måter høyere enn Verdensmesterskapet. VM er utelukkende én individuell konkurranse som sendes rundt til de ulike deltakerlandene, som tar quizen parallelt første lørdag i juni. EM, derimot, er et mesterskap der de ulike deltakerne samles på ett felles sted, eksempelvis i 2018 i Venezia. EM består av både individuelle konkurranser, parkonkurranser og lagkonkurranser. 
Norges quizlandslag har vunnet en rekke bronsemedaljer i Europamesterskapet i quiz, før de i 2011 nådde helt til finalen. Der ble det et knepent tap mot Finland. Norge hadde mulighet til å avgjøre på aller siste spørsmål, men de fire herrene Thomas Kolåsæter, Ole Martin Halck, Las Heggland og Tore Heliks Van Dahl maktet ikke å gjenkjenne, av alle ting, en blåveis. Blåveis-historien har vært noe disse fire har måttet leve med å bli konfrontert med med ujevne mellomrom i ettertid. I 2018 skulle de imidlertid revansjere seg ved å gå helt til topps i EM, etter å ha først beseiret det sterkt dominerende England i semifinalen, og så det vel så gode Belgia i finalen. Dette var første gang et landslag har slått både Belgia og England noensinne. Det var andre gang Norges landslag nådde finalen. Disse fire har overraskende nok bare vært tatt ut på landslaget (A-landslaget) samtidig to ganger, og begge ganger har det endt med finale. Tre av de fire (minus Lars Heggland) vant også Aspiration Cup i 2009, altså turneringen for B-, C- og andre konstellasjoner som ikke utgjør A-landslaget. Fjerdemann den gangen var Christian Flermoe. 
I singleturneringen i 2018 ble Thomas Kolåsæter nummer 1 etter kvalifiseringen, og lå med det to poeng foran nummer to, den flerdobbelte verdens- og europamester Pat Gibson. I finalerunden gikk det ikke like bra, og Thomas endte utenfor pallen, mens Pat Gibson vant. Den litt merkelige ordningen der hvert spørsmål teller 2 poeng i finalen, kostet Thomas en bronsemedalje. Thomas var også på laget som tok sølv i klubbkonkurransen, altså lagmesterskap på tvers av nasjonsgrenser. Dette var imidlertid en liten tilbakegang fra 2017, hvor samme lag (bestående av Thomas, nederlandske Derk de Graaf, tyske Holger Waldenberger og kroatiske Dorjana Sirjola) gikk helt til topps. Thomas ble den gang altså Norges første vinner av en EM-tittel.

Norge i quiz-Olympiaden

I landslagskonkurransen i OL 2016 var det merkelig nok ikke noen seminfinaler, men der nummer 1 og 2 fra kvalifiseringen gikk rett til finalen. Norge skulle egentlig kjempe om 5. eller 6. plass, men et merkelig oppsett ødela hele opplegget, etter det som bare kan kalles en arrangørtabbe.
I en av de individuelle konkurransene (knockout quiz) gikk imidlertid Tore Heliks Van Dahl helt til topps, etter å ha beseiret blant annet Kevin Ashman og Igor Habal i finalen. 
I 2020 skal OL arrangeres i Memphis, Tennessee, USA.